Rondloperleeu opgespoorEen van die leeus wat gevang is. Foto: Verskaf Die wilde leeu wat sedert Sondagmiddag in die Magoebaskloof-omgewing rondgeloop het, is Maandagoggend gevind. Lt.kol. Moatshe Ngoepe, provinsiale polisiewoordvoerder van Limpopo, het bevestig die leeu is in ŉ gesamentlike poging deur verskeie rolspelers in George Valley opgespoor en weer gevang. Maroela Media het vroeër berig twee leeus was aanvanklik soek toe hulle uit die luik van ŉ bewegende wildsleepwa ontsnap het. “Volgens ŉ ooggetuie het die twee leeus in ŉ denneboomplantasie ingegaan nadat hulle op ŉ manier uit die bewegende sleepwa ontsnap het. Die bestuurder van die bakkie beweer hy het die leeus van een reservaat na ŉ ander vervoer. Nadere ondersoek word nog gedoen om presies te bepaal van waar en waarheen die leeus op pad was,” het hy gesê. Een van die leeus het haar poot beseer toe sy uit die bewegende sleepwa gespring het. Die leeu het teen die nat en modderige heuwel opwaarts gesukkel en is later daar gevind en gevang. Die ander leeu het na ŉ stroom aan die oorkant van die R528-pad gehardloop. “Die polisie wil graag almal bedank wat deelgeneem het aan die poging om die leeus op te spoor en weer te vang. Dit het die veiligheid van die gemeenskap en die diere verseker,” het hy gesê. Die leeus is in veilige sorg geplaas. Die aangeleentheid sal verder deur die provinsie se departement van omgewingsake ondersoek word.